
  1. FEJEZET


  Fin


  Daxaria királyságának hű polgárai gyakorta úgy utaltak hazájukra, mint egy kaotikus, de szeretni való otthonra. Az Alcide-tengeren túli ellenséges királyság, Troivack népe ellenben kevésbé elnéző szavakat használt, és a kontinenst egyszerűen a bolondok bolondos vidékének nevezte. E vélekedés alapját leginkább a kusza úthálózat és a lankás mezőkön véletlenszerű elrendezésben szétszórt falvak szolgáltatták, melyeknek tervezését alighanem annyi megfontolás előzte meg, amennyit egy birka fordítana a cigánykerekezés művészetének megértésére. Mindazonáltal, bármily kevéssé is tűnt az ország képe földrajzi értelemben rendezettnek vagy átgondoltnak, Daxaria négy nagyvárosát legalább józan módon alakították ki az északi, keleti, nyugati és déli határvidékeken.


  Daxaria uralkodója és királynéja többnyire a jól megerősített északi várostól, Austice-tól nyugatra tartotta fenn udvarát. Az immár csaknem tizenöt éve uralkodó királyi pár ez idő alatt kivívta alattvalói szeretetét és tiszteletét.


  Egy különösen derűs, napsütéses kora tavaszi napon, Daxaria királya éppen tanácsadóival folytatott megbeszélést a Troivack felől érkező támadásról szóló mendemondák ügyében. Arról azonban mit sem sejtett, hogy ugyanazon órában megérkezett a kastély egyik új alkalmazottja.


  Egy fából készült kordé zörgött végig az úton, egészen a konyhakert széléig. Az alacsony termetű, szőrös kocsis elégedetlen morgolódás közepette mászott le a bakról, majd nem csekély ingerültséggel hajigálni kezdte utasa puha zsákjait, egyenesen a smaragdzöld fűre.


  –Majd én lerakom őket! – szólt az utas, egy magas, fiatal férfi, miközben könnyed mozdulattal leugrott a kordé hátuljából, és még mielőtt az egyik zsák a fűre zuhant volna, ügyesen elkapta.


  –Akkor siessen vele! Ugyan miféle különc cipel magával seprűt az utazáshoz? – mordult rá a kocsis, és felrángatta foltos, fakóbarna nadrágját, majd türelmetlenül nekidőlt öregecske szamarának.


  –Ugye maga nem a kastélyban lakik? – érdeklődött a fiatalember.


  A kocsis hunyorogva pillantott fel a magasan járó napba, igyekezett jobban kivenni az idegen arcát, és közben mogorván összevonta szemöldökét.


  –Talán úgy festek, mint aki abban a fennhéjázó kőrakásban lakik?


  –Mintha az élet nem szolgált volna számomra elegendő kellemetlen meglepetéssel. Nem vágytam egy újabbra – jegyezte meg az utas félhangosan, inkább magának, mintsem a kocsisnak, miközben az utolsó zsákot is magához vette.


  –Hallja csak, maga…!


  A felháborodott kiáltást azonban félbeszakította egy teltkarcsú szolgálólány érkezése, aki fehér kötényben és krémszínű gyapjúruhában sietett lefelé a kerti ösvényen, és ezzel véget vetett a szóváltásnak.


  –Ön volna Finlay Ashowan, az új szakács? – kiáltotta a nő kissé lihegve, miközben kötényébe törölte a kezét, és hunyorogva próbálta kivenni az érkező arcát a vakító napsütésben.


  –Szólítson csak Finnek, és igen, én volnék. Feltételezem, ön a házvezetőnő.


  –Az istenekre, hogy magának milyen fiatal a hangja! Igen, Ruby vagyok.


  Az új szakács három zsákot vetett a vállára, a negyediket pedig jobb kezében emelte fel könnyedén, a seprűvel együtt. Még maradt néhány zsák a földön heverve, ám láthatólag nem sokat törődött velük, miközben félvállról odaszólt a kocsisnak:


  –Ég önnel, Kip! Adja az ég, hogy többé ne kelljen szóba állnunk egymással!


  –Te furcsa képű fattyú, remélem, téglát szarsz majd! – vágta utána Kip dühösen.


  Fin válaszul csupán felemelte a levegőbe szabad kezének középső ujját.


  A kocsis ezt követően hosszan ontotta magából a legkülönfélébb káromkodásokat, még akkor is, mikor egykori utasa már eltűnt a sáros veteményesek és fűszerágyások között, ahol a földből itt-ott már kibukkantak a tavasz első, halványzöld hajtásai.


  Amikor Fin átlépte a kastély konyhájának küszöbét, kellett néhány perc, míg szeme hozzászokott a félhomályhoz, és ki tudta venni az elé táruló zűrzavart.


  Mindenki egyszerre beszélt, egymás szavába vágva, és úgy tetszett, a teremben lévők közül senki sem ugyanabban az ütemben végzi a dolgát, mint a többiek.


  Két szolgálólány rózsaszín gyapjúruhában és halványkék kötényben egy vödör víz fölé hajolt, zöldségeket mostak benne, miközben hámozókéseiket szorongatva sutyorogtak egymás között. Nem messze tőlük pár lovag gyűlt össze egy hosszú, durván ácsolt asztal körül, ami jó tizenöt centivel magasabb volt a közönséges étkezőasztaloknál, és a kandalló előtt állt. Valamennyien egyszerre kiabáltak oda gúnyos megjegyzéseket annak a fiatal nőnek, aki reszkető kézzel próbálta meghámozni az előtte tornyosuló rubinvörös almákat.


  A lovagok apródjai időközben valami krumpliforma holmival dobálóztak, nevetgélve és hangosan fecsegve.


  A terem túlsó felében három idősebb szolgálólány sugdolózott, miközben liszteszsákokat tornyoztak a fal mellé. Az volt az egyetlen falszakasz, melyet egy nagy, kerek ablak tört meg. Halvány tavaszi fény áradt be a tágas kőhelyiségbe, megvilágítva a boltozatos mennyezet alatt végignyúló hosszú gerendákat, valamint a különös társaság arcait. E vonások azonban mit sem jelentettek az újonnan érkezett számára.


  Fin ekkor megpillantott egy embert, aki egészen mozdulatlanul állt e nyüzsgő forgatag közepette.


  A bíborszínű, testhez simuló ruhát viselő nő egyenesen őt nézte. Az íves ajtó mellett állt, mely feltehetőleg a kastély egyik folyosójára nyílott. Sűrű, fekete hajának felét feltűzte, a többi lágy hullámokban omlott alá a vállára. Szintén sötét szeme szüntelenül Finen időzött, miközben aranyból font, kövekkel kirakott fülbevalója meg-megcsillant a sápadt tavaszi fényben. Ajkán alig észrevehető mosoly játszott, egyik szemöldöke pedig kérdőn ívelt a magasba, amint leplezetlen kíváncsisággal szemlélte az ifjút. Arckifejezésében különös módon elegyedett a derű és valami ítélkező hűvösség.


  Az új szakács letette zsákjait a földre, majd összefonta karját a mellkasán. A házvezetőnő felé fordult, Ruby pedig meglepetten pislogott rá, mert a szeme immár hozzászokott a konyha tompa félhomályához.


  –Azt hittem, csak a hangja fiatal! – sikkantotta halkan, amikor végre tisztán kivette a férfi arcát.


  Felkiáltása nyomán elnémult az egész helyiség, és minden tekintet az újonnan érkezettre szegeződött.


  Haja élénkvörös volt, rövidre vágva, az egyik oldalon hanyagul félresimítva. Ferde vágású, ragyogó kék szemében arany pettyek csillantak, miközben egykedvű nyugalommal mérte végig az egybegyűlteket, mutatóujja könnyedén kopogtatta alkarjának halvány szeplőit.


  Magas termetű volt, karcsú és hajlékony alkattal, és aligha lehetett több harmincesztendősnél.


  –Ez bizonyára valami tévedés, maga nem lehet… – kezdte Ruby zavartan. Szemlátomást képtelen volt felfogni, hogy Daxaria királyának új szakácsa ilyen fiatal és… ilyen jóképű lehet.


  –Mindjárt megmutatom a levelet, melyet az előző szakácsuk írt alá és pecsételt le. Azután pedig azt szeretném, ha a házvezetőnőn kívül mindenki távozna a konyhámból.


  A szavakat úgy préselte ki magából, mintha minden erejével azon volna, hogy ne emelje fel a hangját.


  E különös, visszafojtott indulat láttán a jelenlévők egyszerre bámultak rá derültséggel és csodálkozással.


  Fin mordult egyet, majd a jobb kezében tartott zsákba nyúlt, és előhúzott belőle egy összetekert pergament.


  –Hallja csak, fiatalember! Maga nem parancsolgathat sem az én személyzetemnek, sem a lovagoknak, az istenek szerelmére…!


  Fin azonban egyszerűen Ruby arca elé tartotta a pergament, s türelmesen várakozott, mire a nő elhallgatott, és ingerülten kikapta kezéből az iratot.


  Mérges hallgatásba burkolódzva hajtotta ki a tekercset, ajka nesztelenül mozgott olvasás közben. Ám ahogy végighaladt az előző szakács melegen ajánló sorain, és azon a határozott kijelentésen, mely az ifjú alkalmazását sürgette, arcából lassanként kifutott minden szín.


  Végül újra összetekerte a pergament, és kissé zavartan megköszörülte a torkát.


  –Hölgyeim és uraim, bemutatom önöknek Finlay Ashowant, a királyi udvar új szakácsát!


  Ruby megfordult, és mély pukedlivel üdvözölte az ablak mellett ülő hölgyet, majd a lovagok felé is meghajolt.


  –Üdvözöljük az új szakács urat! Lássuk csak, mit tud kezdeni azzal a gyalázatos löttyel, amit errefelé sörnek neveznek, he? – szólalt meg a legtermetesebb lovag, és felállt helyéről. Hordónyi mellkasát teljes vértezet fedte, és ahogy korsóját megbillentette, a sör végigcsorgott ősz szálakkal tarkított, fekete szakállán.


  A fiatal szolgálólány továbbra is reszketve álldogált az asztal mellett, tőle balra, és amikor a lovag felegyenesedett, láthatóan még inkább összerezzent és hátrébb húzódott.


  Fin a homlokát ráncolta, ám udvariasan fejet hajtott, előbb a rejtélyes, bíborruhás hölgy, majd a lovagok felé.


  –Ha megtennék, hogy elhagyják a konyhát… A házvezetőnővel meg kell beszélnem őfelsége étkezésének előkészületeit – jegyezte meg kurtán, miközben tekintete megállapodott a lovagon. – Maga ott!


  A még mindig almát hámozó szolgálólányra mutatott, aki hajszál híján épp levágta a saját ujját.


  –Kérem, menjen ki a kertbe, és hozzon nekem borsmentát, zsályát és kamillát!


  A szolgálólány ijedtében csörömpölve ejtette le a kést és az almát, majd olyan sebesen kerülte meg az asztalt, amilyen gyorsan csak tudta. Elszáguldott az új szakács mellett, majd egyetlen pillantást sem vetve rá, kirohant a nyitott ajtón.


  Azt valamiért senki nem tette szóvá, hogy ilyen kora tavasszal a kertben még alig bújt elő néhány zsenge hajtás a földből.


  A lovagok harsány nevetéssel és egymást ugratva vonultak kifelé apródjaikkal együtt, szemlátomást mulattatta őket a szolgálólány nyilvánvaló rémülete, és talán az is, hogy megfosztották őket addigi játékszerüktől. A szolgálólányok szintén szedelőzködni kezdtek, bizonytalan pillantásokat vetve a házvezetőnőre, és sietős suttogással tanácskoztak egymás közt.


  A hölgy maradt utoljára. Mikor végül már csupán ő, Fin és Ruby tartózkodott a helyiségben, lassú, könnyed léptekkel a fiatalemberhez közelített.


  Fin meglepetten látta, hogy bár hölgyként mutatták be, a fülbevalóján kívül semmiféle ékszert vagy díszt nem viselt. Olívás árnyalatú bőre sima és hibátlan volt, sötét szeme átható, mosolya pedig különös és kifürkészhetetlen; jelenléte kezdte kellemetlenül borzolni Fin amúgy is érzékeny idegeit. Ennek következtében csak akkor jutott eszébe meghajolni, amikor a nő már egészen közel állt hozzá, és csaknem összeért a lábujjuk.


  –Annika Jenoure vikomtesz vagyok. Örvendek az ismeretségnek – szólalt meg, és fejét méltóságteljesen előrebiccentette.


  Fin nem felelt. Épp azon tűnődött, miért időzik még mindig a konyhában, mikor a nő hirtelen ragyogó mosolyt villantott rá. Ahelyett azonban, hogy – miként a legtöbb férfi – elkábult volna szépségétől, Fin inkább összevonta a szemöldökét.


  –Talán mondtam valamit, ami sértette önt? – kérdezte a vikomtesz könnyed hangon, és tekintete láthatóan elidőzött a férfi rézvörös haján.


  –Nem, asszonyom. Nem kívánok udvariatlan lenni, de ha azt szeretnénk, hogy a király ma este tisztességes vacsorát kapjon, haladéktalanul munkához kell látnom.


  A hölgy arca egy pillanatra bezárult és kifürkészhetetlenné vált, ám aztán ismét elmosolyodott – ezúttal jóval visszafogottabban. Alig észrevehetően biccentett, majd sarkon fordult, és távozott.


  Mihelyt lépteinek nesze végképp elhalt a folyosón, Ruby azonnal Fin felé perdült.


  –Az ég szerelmére! Magával meg mi baj van?! – fakadt ki hangosan, éppen abban a pillanatban, amikor a fiatal szolgálólány lihegve berontott az ajtón Fin mögött.


  A férfi a zajra sem mozdult, csupán szűkre vont szemmel nézett le továbbra is a házvezetőnőre.


  –Uram, meghoztam a fűszernövényeket… bár a hátsó gyepen heverő zsákokból kellett kiszednem őket! – lihegte a szolgálólány. Hosszú szőke haja a vállára omlott.


  –Helyes! Fogja a borsmentát és a kamillát, aztán főzzön belőlük egy kanna teát! Mi pedig most megbeszéljük a király étkezési szokásait, valamint a kastélyban élő nemesek és szolgálók számát.


  A két nő összenézett, majd egyszerre fordult vissza, hogy meredten a szakácsra bámuljanak.


  –É-és a zsályával mi lesz, amit kért? – kérdezte a fiatal szolgálólány bizonytalanul.


  –Arról majd később gondoskodom.


  Fin végre kibontotta mellkasa előtt összefont karját, és a zsúfolt munkapad felé intett. A két nő szó nélkül lépett oda az asztalhoz, jóllehet ezernyi kérdés és gondolat tolongott bennük.


  Egy órával a kastély személyzetének eligazítása után Ruby, a házvezetőnő, sietve távozott, hogy fogadja a három új inast és a királyné új komornáját, akik csaknem egy órával Fin után érkeztek meg a kastélyba.


  A fiatal szolgálólány, aki végighallgatta az új szakács útmutatásait, Hannah névre hallgatott, és ő lett Fin első kiválasztott segítője. A lányt azzal bízta meg, hogy fényesítse ki a vacsorához előkészített serlegeket, aki ezt meg is tette, szinte szökellő léptekkel, úgy örült annak, hogy végre nem tartózkodnak a konyhán azok a lovagok.


  Fin maga is meglehetősen jó hangulatban volt. Közel félórás vita után végül sikerült kivívnia a maga igazát afelől, hány segítőre lesz szüksége. Noha a kastélyban élő kétszáz fős személyzet és száz főnyi nemesi udvartartás ellátásához véleménye szerint négy ember bőségesen elegendő lett volna, végül ötbe egyezett bele, mert belefáradt Ruby hitetlenkedő felkiáltásaiba.


  Abban azonban Fin hajthatatlannak bizonyult, hogy ki teheti be a lábát a konyhájába, és ő miként választja ki a segítőit. Hannah már bizonyosan köztük volt, efelől nem maradt kétség, a többiekről pedig a hét végéig szándékozott dönteni.


  Az esti vacsora előkészületei jórészt már befejeződtek érkezésekor, így kijelentette, hogy a hátralévő munkát egymaga kívánja elvégezni. Ruby végül távozott, útközben panaszos morgások és olykor-olykor egy-egy cifra átok között. Hannah idegesen kullogott utána, és időről időre bocsánatkérő pillantásokat vetett az új szakácsra.


  Fin egymás után emelgette fel a fazekak fedelét, és vizsgálta meg a már majdnem elkészült ételeket. Arcára mindinkább elégedetlenség ült ki, végül fintorogva ráncolni kezdte az orrát. Mikor aztán körbetekintett az immár kiürült, rendetlenül hagyott konyhában, mélyet sóhajtott.


  Bőven akadt ott tennivaló!


  –Nos, akkor hát, munkára fel! Tiszta a terep!


  A szavakat a zsákjai felé intézte. Abban a pillanatban a seprű megrázkódott, majd egyszerre felegyenesedett, és magától nekilátott összesöpörni a koszt, melyet az elmúlt órában megfordult számtalan ember hordott be a konyhába.


  Fin azután a nyitott ajtóhoz lépett, és egy határozott mozdulattal becsukta. Ha bárki hozzáért volna annak felületéhez, a helyiségben működő minden varázslat azon nyomban megszűnik. Ezt rövid, alig észrevehető érintéssel parancsolta meg az ajtónak, ahogy ujját a kovácsoltvas kilincsre tette.


  Amikor ismét a rendetlen és piszkos konyha felé fordult, csípőre tette a kezét, és összeszorított foggal mérte végig a helyiséget. Efféle hanyagságra és szervezetlenségre még ő sem számított.


  Csettintett egyet, mire a konyha összes kése életre kelt, majd emberfeletti gyorsasággal nekiállt meghámozni az otthagyott almahalmot. Fin odalépett zsákjaihoz, és előhúzott egy nagy köteg, gondosan betekert szárított fűszernövényt.


  A fűszernövények nagy részét a konyha fala mentén végigfutó párkányra helyezte, ahol különféle tálak és tányérok sorakoztak. A felhalmozott edények erre sietve a levegőbe emelkedtek, majd hangos csörömpöléssel a lentebbi polcok felé igyekeztek, hogy beköltözzenek új helyükre. Mindezt saját elhatározásukból tették – bár Fin szigorú szemöldökrándítását követően.


  A megmaradt fűszernövényeket gondosan eligazította maga előtt, kiválasztott közülük kettőt, majd egy öntöttvas fazékhoz fordult, amiben valami rejtelmes egytálétel bugyborékolt. Miután újfent undorodva megszimatolta, kezébe vett egy fakanalat. Néhány tökéletes időzítéssel végrehajtott keverés után pillantása az ablakra esett, aztán bosszúsan megrázta a fejét.


  Azt is el kellett volna bűvölnie, amikor az ajtóval végzett. Hogy lehetett ilyen figyelmetlen a saját óvintézkedéseit illetően?


  Egy újabb könnyed érintéssel végighúzta ujját a hűvös üvegen, és meghagyta neki, hogy sötétedjék el, valahányszor bárki megpróbálna belesni rajta, miközben varázslat működik odabenn.


  Elégedetten bólintott, aztán ismét a konyha felé fordult, ami szemlátomást egyre inkább az ő ízlése szerint alakult.


  A seprű sörtéit összefogó vörös fonal két vége időközben kígyó módjára a levegőbe emelkedett, mintha karokat növesztett volna. A földön maradt zsákok köré tekeredtek, a sarokba vonszolták őket, majd a seprű újabb feladat után látott.


  Nemsokára valamennyi tárgy a helyére került, és ahogy Fin egyre újabb és újabb fogások elkészítéséhez látott, a konyhát csodálatos illatok kezdték belengeni. Odakint lassanként alkonyba fordult az ég, ám odabenn a helyiség mindinkább otthonossá és hívogatóvá vált: a tűz elevenen lobogott a kandallóban, az ételek pedig szépen készültek.


  Fin könnyed csuklómozdulattal az utolsó adag metélőhagymát is a leves tetejére hintette, és éppen úgy történt, ahogyan arra számított: a következő pillanatban megérkeztek az első felszolgálók.


  Ám már nem a lebegő edények vagy az önállóan sürgölődő seprűk látványa zavarta meg őket. Hanem maga a konyha. Olyannyira átváltozott, hogy egy rövid pillanatig valamennyien azt hitték, rossz épületbe léptek be.


  A padlóról és asztalokról eltűntek a réges-régi foltok, és nyoma sem maradt a szerethető rendetlenségnek, valamint a gőzfelhőkben gomolygó, kiismerhetetlen szagoknak. A személyzet egy ragyogóan tiszta konyhába érkezett. A helyiséget olyan hívogató melegség lengte be, melyhez hasonlót az ember csak akkor érez, mikor egy szeretett személy karjába tér haza. Már önmagában e látvány és érzés is megdöbbentő volt, ám mindezt felülmúlták azok az ellenállhatatlan illatok, amelyeknél csábítóbbat egyikük sem érzett még életében.


  Valamennyien megtorpantak a küszöbön, egyik a másik után. Rövid ideig csak álltak ott dermedten, miközben a helyiségből áradó melegség és nyugalom szinte hullámokban mosta át őket, gyöngéden simítva el a fáradtságukat, és azonnal békés, ellazult állapotba ringatta mindegyiküket.


  Az a mindent betöltő, különös bizonyosság telepedett rájuk, hogy otthon vannak. Hosszú csend következett. Végül Fin törte meg a varázst.


  Összecsapta a két kezét, amivel valamennyi tekintetet magára vont: a makulátlanul tiszta fehér kötényére és csillogó szemére.


  –Kezdjük hát az első fogással! Mit szólnak hozzá?

  2. FEJEZET


  Kötelező segítők


  Daxaria uralkodója, Norman király, fáradtan dörzsölte halántékát, miközben utolsó hűbérese is elhagyta a tanácstermet. Öregebbnek és megtörtebbnek érezte magát, mint valaha. Szemét lehunyta, így tán kevésbé kínozta a koponyájában lüktető fejfájás, és már-már elszunnyadt székében, mikor a csendet megtörte a házvezetőnő jól ismert kopogása.


  –Jöjjön be, Ruby! – szólt lassan a király, és kissé kihúzta magát székében.


  A zömök asszony ritkán mulasztotta el közölni gondolatait és érzéseit a környezetével; ami a szívén volt, az többnyire a száján is, ha kellett, ha nem. Ugyanakkor senki sem értett nála jobban a személyzet irányításához, és ennek köszönhetően a kastély jóval rendezettebben működött, mint korábban valaha. Noha a kastély működésében éppannyi rendezetlenség és esetlegesség mutatkozott, mint a kontinens többi részén, a szükséges teendőket végül mindig ellátták.


  Ruby mély pukedlibe ereszkedett a király előtt, majd sietve kiegyenesedett. Két kezét máris szorosan összekulcsolta maga előtt – ez pedig biztos jele volt annak, hogy valami nyugtalanítja.


  –Jól beilleszkedett az új személyzet? – kérdezte a király, mert úgy sejtette, tudja, mi nyugtalanítja az asszonyt.


  –Az új inasok mihaszna kölykök, de Devon hamar rendet tesz közöttük. Az új komorna ügyetlen teremtés, de csak azért van, mert még mindig nő a lába – hadarta Ruby egyetlen lélegzetvétellel.


  A felsorolás végén azonban hirtelen elhallgatott és megtorpant.


  –És milyen az új szakács? – kérdezte a király, elfojtva egy ásítást. Őszintén remélte, hogy az ifjú nem követett el valami ostobaságot, például nem gyújtotta rá a konyhát a kastélyra.


  –Úgy viselkedik, mintha az egész hely az övé volna! – tört ki Rubyból, és kerek orcái még vörösebb színt öltöttek.


  Norman király szeme azonnal felpattant, és ajka szegletében halk, derűs mosoly jelent meg.


  –Kérem, magyarázza ezt el, Ruby! – szólalt meg csendesen néhány pillanat múltán. Láthatólag nem tulajdonított nagy jelentőséget az asszony felháborodásának.


  Noha Ruby kiválóan irányította a személyzetet, gyakorta meglehetősen merev elképzelései voltak arról, miként kellene történniük a dolgoknak. Nem ez lett volna az első alkalom, hogy összetűzésbe kerül valakivel efféle okokból…


  –Hát, először is: már eleve úgy érkezett, hogy haragban volt a kocsissal. Ebből sejteni lehetett, hogy csak a baj lesz vele! Aztán belép a konyhába, és azt parancsolja mindenkinek, rajtam meg egy alacsonyabb beosztású szolgálólányon kívül, hogy távozzék! Sir Taylor, Sir Lewis és Sir Andrews is jelen voltak, sőt még Lady Jenoure is. Szinte tudomást sem vett róluk, mindet, hess, kizavarta! Ötnél több segítőt sem hajlandó magához venni, és ragaszkodik hozzá, hogy ő maga válassza ki őket, tekintet nélkül korábbi beosztásukra. Ráadásul még azt is meg akarja szabni, ki járhat-kelhet az ő konyhájában.


  Mire Ruby a panaszos áradat végére ért, már olyannyira felhevült, hogy szemlátomást csak nagy nehezen állta meg, hogy haragjában ne kezdjen fel-alá járkálni.


  Norman király három ujjára támasztotta homlokát, könyöke a szék karfáján nyugodott.


  –Van még valami? – kérdezte nyugodt hangon. Ám ezúttal figyelmesebben hallgatott. Mogyoróbarna szemében ismét megjelent az a jól ismert fény, mely rendre felragyogott benne, valahányszor elméjéből oszlani kezdett a fáradtság köde.


  –Az ön étkezési szokásairól kérdezősködött, felség, aztán még számtalan furcsa dolgot tudni akart önről, a királynéról, az ifjú hercegről és…


  –Miféle dolgokat? – vágott közbe a király.


  Hangjában immár nyoma sem maradt az előbbi könnyed közönynek. Csendes, parancsoló határozottság áradt belőle, amelyhez józan ítélőképesség társult.


  Ruby összerezzent az uralkodó hangjának hirtelen változásától, és bizonytalanul hátrált egy lépést.


  –Azt kérdezte, mik az ön kedvenc ételei, aztán a borokról és a sörről érdeklődött, amelyeket fogyasztani szokott. Tudni akarta, mikor iszik, hogyan alszik, hány órakor kel, és még számos egyéb dolgot, amelyekre nemigen akartam felelni, de ő…


  A király hirtelen mozdulattal talpra állt. Mustársárga selyemkabátja, mely egészen nyakig volt gombolva, kisimult átlagos termetén, hegyesre formázott szakálla azonban méltóságteljes tekintélyt kölcsönzött neki.


  Éppen újra szólásra nyitotta volna ajkát, mikor halk kopogás hallatszott az ajtó felől.


  Annyira elmerült az új szakácsával kapcsolatos következtetéseiben, hogy észre sem vette: már engedélyt adott a bebocsátásra várakozó személynek. Az ajtó feltárult, és meglepő módon nem más lépett be rajta, mint Lady Annika Jenoure – a király éppen őt készült magához hívatni.


  –Elmehet, Ruby!


  A király tekintete egy pillanatra sem mozdult el Annikáról. A hölgy, mint mindig, most is nyugodt és hűvös méltósággal állt előtte. Mélykék estélyi ruhát viselt, melynek V alakú kivágását ezüstfonal szegélyezte. Nyakában zafírok csillogtak, tökéletes összhangban ruhájának színével. Sötét szépsége szinte látomásként hatott, és meleg mosollyal biccentett Ruby felé, akinek benn rekedt panaszaitól még mindig kipirult az arca. A házvezetőnő sietve vonult el mellette.


  Amint az ajtó bezárult mögötte, Annika komoly arckifejezéssel fordult a király felé.


  –Nyugtalanító dolgokat hallottam az új szakácsról – kezdte azonnal a király mély hangon, egyenes tartással.


  –Nem kém – felelte Annika közönyös hangon. Az uralkodó aggodalma láthatólag a legkevésbé sem bizonytalanította el.


  Nyilvánvaló, hogy Norman király meglepődött.


  –Egy ilyen kinézetű ember, mint ő, nem maradhatott volna életben Troivackban. Még akkor sem, ha mágus volna – magyarázta a nő, és könnyedén megvonta a vállát.


  –E kontinensen is akadnak ellenségeim, ezt maga is jól tudja – emlékeztette komoran a király, miközben kilépett a hosszú, négyszögletes tanácskozóasztal mögül, és kimért léptekkel Annika felé indult.


  –Egyikük sem vesződött volna azzal, hogy meghamisítsa Luca, a korábbi szakács ajánlólevelét, csakhogy bejuttasson ide valakit. Alacsonyabb rangú embert küldtek volna, például egy szolgálólányt vagy apródot, és semmiképpen sem hívták volna fel rá a figyelmet ennyire, rögtön a megérkezésekor.


  Annika összefonta a kezét maga előtt, és egyenesen a király csillogó szemébe nézett.


  Az uralkodó arckifejezését immár a csodálkozás és az értetlenség uralta.


  –Valóban olyan különös volna a külseje és a viselkedése?


  –Az új szakácsnak meglepően finom vonásai vannak, ahhoz képest, hogy férfi. Mégis… valamiképpen előkelő benyomást kelt. Egyáltalán nem emlékeztet azokra a gömbölyű hasú, vörös képű szakácsokra, akikhez hozzászoktunk.


  E ponton Annika halkan felnevetett.


  –Rendben, legyen hát! De a biztonság kedvéért megkérem az udvari mágusom, hogy vizsgálja őt meg. Legalább attól nem kell tartanunk, hogy holnap estig a főztjét kell ennünk…


  –Valójában, felség, abban a pillanatban átvette az irányítást, hogy belépett az ajtón. Néhány percen belül már az ő ételét fogja kóstolni, hacsak nem tévedek a vacsora óráját illetően – felelte Annika kedves mosollyal.


  A király sóhajtott egyet, a válla fáradtan megereszkedett, mintha egyszerre minden ereje elhagyta volna.


  Az este folyamán harmadszor kopogtak az ajtón. Annika sietve, ám kecses mozdulattal fogta össze szoknyáját, majd mély pukedlibe ereszkedett, miközben a király bebocsátást engedett egy felszolgálófiúnak.


  –Igen, Lady Annika, gondoskodom róla, hogy a lovát előkészítsék holnap reggelre. A királyné sajnálatos módon kénytelen lesz nélkülözni az ön társaságának örömét, mivel jelenleg nincs jó egészségi állapotban.


  Annika megköszönte a király figyelmét, majd ismét felegyenesedett. Távozóban játékos kacsintást vetett a felszolgálófiúra, amitől az majdnem kiborította a kezében tartott kis tál tartalmát.


  –Felség – szólalt meg a fiú –, az új szakács küldte ezt az erőlevest, hogy még a vacsora előtt fogyassza el, valamint ezt a pohár fűszeres tejet.


  A király gondosan közömbös arckifejezést öltött magára, majd oldalvást a tálca felé pillantott, és megkérdezte:


  –A kóstolóim megízlelték már?


  –Igen, felség, mindketten – felelte a fiú. – Azt mondták, a tej íze rettenetes, de a szakács úr közölte velük, hogy gyógyhatású italról van szó. Az erőlevesről pedig azt mondták, semmi ehhez foghatót még nem ettek, de igen ízletesnek találták.


  A fiú aligha lehetett több tizenhat esztendősnél, és büszkén viselte bordó sapkáját meg a hozzá illő mellényét, mely a kastély inasainak öltözékéhez tartozott. Ruházatának makulátlan gondozottsága mindennél beszédesebben árulkodott szorgalmáról.


  A király rezignált belenyugvással készült fel arra, hogy ily módon távozik majd e világról, a fiú pedig türelmesen várta, hogy elfogyassza az elé tett ételt.


  A tej íze valóban szörnyű volt, amint arra előre figyelmeztették, ám az erőleves dicséretében a kóstolók egyetlen szóval sem túloztak. Norman király még soha életében nem érzett ehhez fogható ízt. Finom volt – de több annál. Valahogy… mélységesen kielégítő. Mintha gyomrának bizonyos részei mindaddig soha nem laktak volna jól igazán, egészen e pillanatig.


  Amikor néhány perccel később a fiatal inas leszedte előle az üres edényeket, a király azon kapta magát, hogy a következő étkezésre jóval nagyobb kíváncsisággal és várakozással tekint, mint korábban valaha.


  Fin tovább nyújtotta a tésztát a nagy munkapadon, miközben a hajnal halvány fénye lassanként szétterjedt a konyhában a nagy, kerek ablakon át.


  Ruby az asztal fölé magasodva állt, ökölbe szorított kézzel. Úgy festett, mint akit egy hajszál választ csak el a robbanástól, jobb halántékán lüktetett egy ér, az arca kipirult, tiszta kék szeme pedig szinte szikrázott.


  –Miért rendezte át a konyhát, és miért követelt tíz vödör vizet? – kérdezte rekedt hangon, és minden erejével igyekezett fékezni az indulatát.


  –Minden edényt, kendőt, fazekat, serpenyőt és evőeszközt, egyszóval mindent, azzal a szappannal kell elmosni, melyet azokba a vödrökbe tettem. A konyhát pedig úgy rendeztem át, ahogyan az számomra a leghatékonyabb. Mármost ez miben érinti önt? – kérdezte Fin nyugodt hangon, miközben olvasztott vajat csorgatott a lapos, négyszögletes tésztára.


  –HOGY MIBEN ÉRINT?! HA NEM TUDNÁ, ÉN VAGYOK A HÁZVEZETŐNŐ! – sivította Ruby, és két tenyerével jó nagyot csapott az asztalra.


  Fin rezzenéstelen nyugalommal szétkent egy vastag réteg krémet a tésztán, majd ügyes mozdulatokkal epret kezdett szeletelni a tetejére.


  –Ha azt kívánják, hogy az ételek időben elkészüljenek, tudnom kell, mi hol található. Napkeltétől napnyugtáig javarészt én végzem a főzést, és célszerűbb, ha a lehető leggyorsabban mozoghatok munka közben. Belátja, hogy van értelme annak, amit mondok? – magyarázta érzelemmentes hangon.


  Közben ujjait a tészta széle alá csúsztatta, majd ügyes mozdulattal feltekerte, hogy belül maradjon a krém meg az eper, és vastag rúddá formálta.


  Rövid csend támadt. Fin, miközben figyelmét továbbra is a munkára szegezte, egy pillanatra eltűnődött azon, vajon a házvezetőnőt nem ütötte-e meg a guta dühében.


  Amikor végül rápillantott, fél másodpercre elkerekedett a szeme az asszony arcára kiülő szinte őrjöngő kifejezés láttán.


  Türelmesen várta a választ.


  –Én… értem… mire céloz – préselte a szavakat Ruby a fogai között, de láthatóan alig tudta visszatartani indulata kitörését. – Azonban… ha hajlandó volna több embert alkalmazni segítségül, nem kellene az egész konyhát átrendeznie.


  –Micsoda pazarlás volna az a munkaerővel – felelte Fin higgadtan. – A konyha átrendezésének köszönhetően most több segítő marad a kastély egyéb feladataira. Nagyon szívesen.


  Előrántott egy hosszú pengéjű kést, majd gyors, szinte elmosódó mozdulatsorral felszelte az egész tésztarudat. Az így kapott szeleteket az oldalukra fordította, és feltárultak bennük a szép, csigavonalas örvények.


  Tekintetét ismét Rubyra emelte, aki egy rövid ideig még döbbenten meredt rá, elképedve mozdulatainak sebes és hibátlan pontosságától.


  –És ugyan ki fogja elmosogatni azt a rengeteg edényt, fazekat meg serpenyőt? – kérdezte végül maró éllel a hangjában, miután visszanyerte önuralmát.


  –Nos, az az öt segítő, akiket olyannyira ragaszkodott mellém rendelni, legalább nem fog unatkozni ma reggel – felelte Fin könnyedén.


  Közben a csigákat vékony sütőlemezre helyezte, majd rájuk csorgatta a maradék vajat. Ezután megfordult, és a kandalló fölé épített hatalmas kemencébe tolta őket.


  Ugyanazzal a mozdulattal ki is húzott onnan egy serpenyőt, amiben aranyló tojáslepény pihent, zöld leveles zöldségekkel elkeverve. Fin valami különös, rozsdaszínű fűszerrel hintette meg, majd a kerek lepényt nyolc tökéletesen egyforma szeletre vágta.


  Ezt követően gőzölgő teát töltött egy csészébe, és a tojáslepényből két szeletet külön tányérokra helyezett.


  Az egyiket Ruby kezébe adta, a csésze teát pedig elé tette.


  –Egyen. Igyon. Azután legyen szíves elém rendelni a személyzetet, hogy kiválaszthassam azt az öt segítőt, ha annyira muszáj.


  A kérés inkább hangzott parancsnak, és ha Ruby nem meredt volna zavartan az elé tett ételre, bizonyára eszébe jut, hogy néhány pillanattal korábban még haragudott erre a fiatalemberre.


  –Mi ez? – kérdezte lassan, miközben elvette a villát, amit Fin felé nyújtott.


  Fin fáradt mozdulattal végigsimított jobb kezével az arcán, majd könyökét az asztalra támasztotta. Őszintén remélte, hogy nem kell minden reggel efféle csatát vívnia az asszonnyal. Ruby fárasztóbbnak bizonyult, mint az édesanyja – vagy legalábbis éppen annyira.


  –Jó étel. Fogyassza csak el! – utasította ismét, miközben maga is enni kezdett, és kortyolt a csészéjében gőzölgő fekete italból.


  Ruby csak néhány falat és fél csésze tea után szólalt meg újra, ezúttal már jóval halkabban.


  –És azok a csigák mire valók?


  –A délutáni teához.


  –Maga még el sem készítette a reggelit?! – egyenesedett fel Ruby azonnali riadalommal.


  –El fogom. A reggeli elkészítése egy órát vesz igénybe. A hús és a gyümölcs nem nagy munka. Apropó…


  Fin odalépett az ablak alá támasztott zsákhoz, majd két körtével tért vissza.


  Ruby sóhajtott, és figyelte, milyen könnyed gyorsasággal szeleteli fel Fin alig egy perc alatt mindkét körtét.


  –Hogy tett szert efféle ügyességre ilyen fiatalon? – kérdezte félig maga elé motyogva, miközben a fiatalember művészi gonddal, legyezőszerűen elrendezte a körteszeleteket a félig kiürült tányérján.


  Fin meglepetten vonta fel a szemöldökét. Nemigen volt hozzászokva ilyen kérdésekhez. Ahogyan ahhoz sem, hogy hazudnia kelljen róla…


  –Anyám mindig azt mondta, ilyen tehetséggel születtem. Néhány tanóra segített tökéletesíteni bizonyos recepteket és fogásokat, de a legtöbb dolgot magamtól tanultam meg – felelte, majd hosszú kortyot ivott csészéjéből.


  –Mit iszik maga tulajdonképpen? – kérdezte Ruby, aki épp most végzett a teájával.


  –Valami olyat, amit ön jobb, ha soha nem kóstol meg– morogta Fin maga elé olyan halkan, hogy az asszony ne hallhassa, aztán kiürítette a csészét.


  –Tessék?


  –Egy különleges orvosságot… a… a szívemre – hazudta kelletlenül, minden meggyőzőerő nélkül, mert nem maradt benne elegendő energia ahhoz, hogy hitelesebben adja elő.


  Fin nem tartozott azok közé az emberek közé, akik a második csésze kávéjuk előtt szívesen bocsátkoznak társalgásba a kora reggeli órákban.


  –Mármost, Ruby, ha a jövőben megtenné, hogy reggelenként nem zavar meg folytonosan, úgy az ételek elkészítésével nem fogok késedelembe esni.


  A házvezetőnő komoran összevonta szemöldökét.


  –Hát egyáltalán nem kedveli a társaságot?


  –A magányt kedvelem.


  Fin mindkettejük tányérját a vödrök felé vitte, és gondosan beleeresztette őket a vízbe. Feltűnő módon ügyet sem vetett a rosszalló csettintgető hangokra, amelyeket látogatója hallatott.


  –Nos, mutatja végre a személyzet tagjait?


  –És a reggeli elkészítésével mi lesz? – kérdezte Ruby értetlenkedve.


  –A reggelit majd a személyzet kiválasztása után készítem el. A nemesi udvar népe legalább három órán át még bizonyosan durmolni fog – tette hozzá, majd az ajtóhoz lépett, kitárta, és udvarias mozdulattal jelezte Rubynak, hogy mehet ő elöl.


  A házvezetőnő a fejét csóválva haladt el mellette.


  –Maga a legkülönösebb férfi, akivel valaha találkoztam.


  –Inkább legyek a legkülönösebb, mint a legrosszabb.


  –Meglehet, végül mindkettő igaz lesz.


  Fin előtt, a személyzeti ebédlőben, szolgálólányok és inasok négy hosszú sorban álltak fel. Némelyikük szemében még ott ült az álom maradéka, mások alig tudtak elfojtani egy-egy ásítást.


  Mindez azonban Fint a legcsekélyebb mértékben sem zavarta.


  –Kérem, mindenki tartsa maga elé a kezét, tenyérrel lefelé – rendelkezett tisztán csengő hangon.


  A személyzet tagjai értetlen pillantásokat váltottak egymással, de engedelmeskedtek a kérésnek, és nem kevés kíváncsisággal méregették az új szakácsot, akiről azóta már az egész kastélyban beszéltek.


  Fin gondosan szemügyre vette valamennyi kezet, időről időre pedig magát az illetőt is alaposabban végigmérte.


  Mikor az utolsó sor végére ért, lassú léptekkel visszaindult közöttük. Sorra rámutatott három nőre – egyikük Hannah volt, az előző napról –, majd két férfira, és intett nekik, hogy kövessék.


  –Egy pillanat! Claire-t nem viheti magával! Ő az egyik legjobb varrónő a kastélyban! – kiáltott fel Ruby, majd megragadta a nő karját, és nagy lendülettel visszarántotta.


  –Akkor e néggyel is tökéletesen boldogulok – felelte Fin könnyed vállvonással, majd sarkon fordult, hogy elhagyja a helyiséget.


  A konyhához vezető folyosó rövid volt, néhány lépésre onnan állt a jobb oldali ajtó.


  –Szándékosan őt választotta! – csattant fel Ruby. Két karját összefonta a keble előtt, készen állva arra, hogy ismét összemérje akaratát a férfiéval.


  –Természetesen szándékosan választottam. Azt hiszem, látta, amint rámutattam.


  –Nem! Maga pontosan tudta, hogy Claire-ről soha nem mondanék le, és így akarta elérni, hogy beletörődjem abba, hogy csak négy segítője legyen!


  Finnek ebben a pillanatban elfogyott a türelme a kora reggeli ellenkezéshez.


  Megfordult, háta mögött összekulcsolt kézzel lassan visszasétált Rubyhoz, megállt közvetlenül előtte, és onnan nézett le rá.


  –Azokat választottam ki, akiknek a legtisztább volt a körmük, és akik szemlátomást rendszeresen fürdenek. Fogalmam sincs, kik ők, vagy miféle munkát végeztek korábban. Ha továbbra is efféle értelmetlen követelésekkel áll elő, majd dührohamot kap a kompromisszum láttán is, úgy még az ebéd előtt elhagyom a kastélyt. Én sem szabom meg önnek, miként irányítsa a személyzetet, hacsak az nincs hatással az én munkámra. Én tudom, hogyan kell vezetni a saját konyhámat, miként ön is nagyon jól ért, bizonyára, a maga feladatához.


  Ruby lélegzete rövid, felindult sóhajokban tört fel, ám többet nem szólt.


  Fin ezt elegendőnek ítélte. Ismét hátat fordított neki, és maga után intve elvezette az öt szolgát.


  –Claire csak részidőben fog magának dolgozni! A királyné mellett továbbra is ellátja majd a feladatait azokon az órákon, amikor…


  –Kitűnő! – kiáltott vissza Fin gyorsan. Túlságosan bosszús volt ahhoz, hogy ismét megforduljon.


  A terem ajtaján túl, az árnyékba húzódva ott állt Lady Annika Jenoure.


  Karját összefonta a mellén, bokáját könnyedén keresztbe vetette, és növekvő érdeklődéssel hallgatta végig a jelenetet. Ajka lassan halvány mosolyra húzódott.


  Micsoda elviselhetetlenül öntelt teremtés, gondolta magában.

